BWG พุ่ง 3% มูลค่าซื้อขายทะลุ 55 ลบ. “บล.โนมูระฯ” เคาะเป้า 1.99 บาท รับกำไรไตรมาส 3 โต!
BWG พุ่ง 3% มูลค่าซื้อขายทะลุ 55 ลบ. "บล.โนมูระฯ" เคาะเป้า 1.99 บาท รับกำไรไตรมาส 3 โต! ล่าสุด ณ เวลา 15.41 น. อยู่ที่ระดับ 1.22 บาท เพิ่มขึ้น 0.04 บาท หรือ 3.39% สูงสุดที่ระดับ 1.24 บาท ต่ำสุดที่ระดับ 1.19 บาท ด้วยมูลค่าซื้อขาย 55.11 ล้านบาท
6 พ.ย. 2561

ผู้สื่อข่าวรายงานว่า ราคาหุ้นบริษัท เบตเตอร์ เวิลด์ กรีน จำกัด (มหาชน) หรือ BWG ล่าสุด ณ เวลา 15.41 น. อยู่ที่ระดับ 1.22 บาท เพิ่มขึ้น 0.04 บาท หรือ 3.39% สูงสุดที่ระดับ 1.24 บาท ต่ำสุดที่ระดับ 1.19 บาท ด้วยมูลค่าซื้อขาย 55.11 ล้านบาท

โดย บล.โนมูระ พัฒนสิน ระบุในบทวิเคราะห์ฯแนะนำหุ้น บมจ.เบตเตอร์ เวิลด์ กรีน (BWG) ให้ราคาเป้าหมาย 1.99 บาท คาดกำไรสุทธิไตรมาส 3/61 ที่ 80.1 ล้านบาท (เพิ่มขึ้น 19% จากปีก่อน, เพิ่มขึ้น 5% จากไตรมาสก่อน) สูงสุดในรอบ 6 ไตรมาส เริ่มเห็นสัญญาณเชิงบวกของการขยายฐานลูกค้าโรงงานอุตสาหกรรมปรับตัวดีขึ้น และรายได้จากโรงไฟฟ้าขยะ รับรู้ได้เต็มจำนวน 8 เมกะวัตต์ (MW) ไปในทิศทางเดียวกับรายได้รวม ที่คาดทำจุดสูงสุดใหม่เป็นไตรมาสที่ 6 ติดต่อกันที่ 591.8 ล้านบาท เติบโต 9% จากปีก่อน, เติบโต 4% จากไตรมาสก่อน
ประกอบกับการขยายกำลังการผลิตจากโรงงาน RDF แห่งที่ 3 ขึ้นสู่ 500 ตัน/วัน รวมทั้งหมด กำลังการผลิต 1,100 ตัน/วัน จะเริ่มดำเนินการผลิตในไตรมาส 1/62 ขณะที่โรงไฟฟ้าขยะอีก 2 แห่ง อยู่ระหว่างก่อสร้าง รวมกำลังผลิต 8.5 MW คาดแล้วเสร็จในช่วงไตรมาส 3/62 และครึ่งหลังปี 62 ตามลำดับ
ด้าน Valuation ปัจจุบันซื้อขายบน PER ปี 61 เพียง 14.2 เท่า ซึ่งประเมินว่า ฐานกำไรจะกลับสู่ภาวะปกติในครึ่งหลังปีนี้ และจะเติบโตแบบก้าวกระโดดอีกครั้งในปี 62 เพิ่มขึ้น 24% จากปีก่อน
ทั้งนี้ ในช่วง 12 เดือนที่ผ่านมา หลังจาก BWG จ่ายไฟโรงไฟฟ้าขยะอุตสาหกรรมได้ในระดับคงที่ ได้ดำเนินการขยายฐานลูกค้าในพื้นที่ใหม่ เพื่อนำขยะอุตสาหกรรมกลับมาสู่หลุมฝังกลบมากขึ้น ต่อยอดเป็น RDF เป็นเชื้อเพลิงในการผลิตไฟฟ้า โดยใช้กลยุทธ์ลดราคาค่าบริการกำจัดขยะให้ลูกค้าใหม่ในช่วงแรก (6-12 เดือน) จึงเห็นรายได้และปริมาณขยะเพิ่มขึ้นรายไตรมาส แต่อัตรากำไรกลับอ่อนตัวลง (จากส่วนลดค่าบริการและจำนวนรถเช่าขนขยะมากขึ้น)
อย่างไรก็ดี คาดว่าตั้งแต่ในไตรมาส 4/61 จะยังคงเห็นรายได้รวมที่เพิ่มขึ้น และอัตรากำไรขั้นต้นจะค่อย ๆ ฟื้นตัวขึ้น กลับมาอยู่ในระดับ 39-40% จากส่วนลดครบกำหนดและค่าเช่ารถขนขยะบันทึกครบ 4 ไตรมาส เป็นฐานเดียวกัน